ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Μαρτίου 1992 σχετικά με την κατάρτιση ενός προσαρτήματος στα κοινοτικά πλαίσια στήριξης για τις κοινοτικές διαρθρωτικές παρεμβάσεις στη Γαλλία (υπερπόντια διαμερίσματα) για τη βελτίωση των συνθηκών μεταποίησης και εμπορίας των γεωργικών προϊόντων (Το κείμενο στη γαλλική γλώσσα είναι το μόνο αυθεντικό) (92/223/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεων τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων (1), και ιδίως το άρθρο 8 παράγραφος 5,

Αφού ζητήθηκε η γνώμη της επιτροπής για την ανάπτυξη και την ανασυγκρότηση των περιφερειών,

Εκτιμώντας:

ότι με την απόφασή της 89/637/ΕΟΚ (2) η Επιτροπή ενέκρινε τα κοινοτικά πλαίσια στήριξης για τις διαρθρωτικές παρεμβάσεις στη Γαλλία (υπερπόντια διαμερίσματα)-

ότι η γαλλική κυβέρνηση υπέβαλε στην Επιτροπή μεταξύ της 13ης Ιουνίου και 30ής Ιουλίου 1991 τέσσερα διατομεακά σχέδια για τα υπερπόντια διαμερίσματα που αφορούν τον εκσυγχρονισμό των συνθηκών μεταποίησης και εμπορίας των γεωργικών προϊόντων σύμφωνα με το άρθρο 2 του κανονισμού (ΕΟΚ) αριθ. 866/90 του Συμβουλίου της 29ης Μαρτίου 1990 σχετικά με τη βελτίωση των συνθηκών μεταποίησης και εμπορίας των γεωργικών προϊόντων (3)-

ότι στα σχέδια που υποβλήθηκαν από το κράτος μέλος περιγράφονται οι κυριότερες από τις επιλεγείσες προτεραιότητες και υποδεικνύονται τρόποι χρησιμοποίησης της συνδρομής που παρέχεται στο πλαίσιο του ΕΓΤΠΕ, τμήμα Προσανατολισμού, συνδρομή η οποία προβλέπεται για την υλοποίηση αυτών των σχεδίων-

ότι τα μέτρα που υπάγονται στο πεδίο εφαρμογής του κανονισμού (ΕΟΚ) αριθ. 866/90 μπορούν να ληφθούν υπόψη από την Επιτροπή κατά την κατάρτιση των κοινοτικών πλαισίων στήριξης που αφορούν τις ζώνες που καλύπτονται από το στόχο αριθ. 1 σύμφωνα με τον τίτλο ΙΙΙ του κανονισμού (ΕΟΚ) αριθ. 2052/88-

ότι αυτό το προσάρτημα στα κοινοτικά πλαίσια στήριξης καταρτίστηκε σε συμφωνία με το ενδιαφερόμενο κράτος μέλος στο πλαίσιο της εταιρικής σχέσης όπως αυτή καθορίζεται στο άρθρο 4 του κανονισμού (ΕΟΚ) αριθ. 2052/88-

ότι όλα τα μέτρα που απαρτίζουν το προσάρτημα είναι σύμφωνα προς την απόφαση 90/342/ΕΟΚ της Επιτροπής της 7ης Ιουνίου 1990 σχετικά με τα κριτήρια επιλογής που πρέπει να λαμβάνονται υπόψη όταν πραγματοποιούνται επενδύσεις για τη βελτίωση των συνθηκών μεταποίησης και εμπορίας των γεωργικών και δασοκομικών προϊόντων (4)-

ότι η Επιτροπή είναι διατεθειμένη να εξετάσει το ενδεχόμενο συμμετοχής των άλλων δανειοδοτικών μέσων στη χρηματοδότηση του εν λόγω προσαρτήματος, στο πλαίσιο των ειδικών διατάξεων που διέπουν τη λειτουργία τους-

ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 σχετικά με το συντονισμό των παρεμβάσεων των διαρθρωτικών ταμείων, αφενός, και μεταξύ αυτών και των παρεμβάσεων της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών μέσων αφετέρου (5), η παρούσα απόφαση θα διαβιβασθεί στο κράτος μέλος ως δήλωση προθέσεων-

ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, η ανάληψη δημοσιονομικών υποχρεώσεων υπό τη μορφή συμμετοχής των διαρθρωτικών ταμείων στη χρηματοδότηση παρεμβάσεων που καλύπτονται από το κοινοτικό πλαίσιο στήριξης θα γίνει βάσει μεταγενέστερων αποφάσεων της Επιτροπής με τις οποίες θα εγκριθούν οι σχετικές ενέργειες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Καταρτίζεται το προσάρτημα στα κοινοτικά πλαίσια στήριξης για τις κοινοτικές διαρθρωτικές παρεμβάσεις το οποίο αφορά τη βελτίωση των συνθηκών μεταποίησης και εμπορίας των γεωργικών προϊόντων στη Γαλλία (υπερπόντια διαμερίσματα), και το οποίο καλύπτει την περίοδο από 1ης Ιανουαρίου 1991 έως 31 Δεκεμβρίου 1993.

Η Επιτροπή δηλώνει ότι προτίθεται να συμβάλει στην υλοποίηση αυτού του προσαρτήματος των κοινοτικών πλαισίων στήριξης σύμφωνα με τις αναλυτικές διατάξεις αυτού και σε συμμόρφωση προς τους κανόνες και τις κατευθυντήριες γραμμές των διαρθρωτικών ταμείων και των άλλων υφιστάμενων χρηματοδοτικών μέσων.

Άρθρο 2

Το προσάρτημα στα κοινοτικά πλαίσια στήριξης περιλαμβάνει τα ακόλουθα βασικά στοιχεία:

α) δήλωση των βασικών προτεραιοτήτων που λαμβάνονται υπόψη για την κοινή δράση στους ακόλουθους τομείς και περιφέρειες:

1. Γουαδελούπη:

- ζάχαρη.

2. Γουϊάνα:

(π.υ.).

3. Μαρτινίκα:

- διάφορα προϊόντα.

4. Reunion:

- ζάχαρη-

β) ενδεικτικό χρηματοδοτικό σχέδιο όπου αναφέρονται λεπτομερώς, σε σταθερές τιμές 1992, το συνολικό κόστος των προτεραιοτήτων που εγκρίθηκαν για την κοινή δράση της Κοινότητας και του ενδιαφερόμενου κράτους μέλους, ήτοι 35,747 εκατομμύρια Ecu για το σύνολο της περιόδου, καθώς και οι χρηματοδοτικές ρυθμίσεις που προβλέπονται για δημοσιονομική βοήθεια από την Κοινότητα κατανεμημένη ως εξής:

(σε εκατομμύρια Ecu)

1. Γουαδελούπη (ζάχαρη) 1,654 2. Μαρτινίκα (διάφορα προϊόντα) 3,700 3. Reunion (ζάχαρη) 5,043 Σύνολο 10,397

Το ποσό που υπολείπεται, ήτοι 8,144 εκατομμύρια Ecu, και το οποίο αντιστοιχεί στη συμμετοχή του κράτους μέλους και της τοπικής αυτοδιοίκησης και 17,206 εκατομμύρια Ecu που αντιστοιχούν στη συμμετοχή των δικαιούχων, μπορεί να καλυφθεί εν μέρει με κοινοτικά δάνεια από την Ευρωπαϊκή Τράπεζα Επενδύσεων και τα άλλα δανειοδοτικά μέσα.

Άρθρο 3

Η παρούσα δήλωση προθέσεων απευθύνεται στη Γαλλική Δημοκρατία. Βρυξέλλες, 31 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 185 της 15. 7. 1988, σ. 9. (2) ΕΕ αριθ. L 370 της 19. 12. 1989, σ. 32. (3) ΕΕ αριθ. L 91 της 6. 4. 1990, σ. 1. (4) ΕΕ αριθ. L 163 της 29. 6. 1990, σ. 71. (5) ΕΕ αριθ. L 374 της 31. 12. 1988, σ. 1.